Mahmoud Ahmadinejad, soms ook Ahmadinezhad, (Persies: محمود احمدی‌نژاد; gebore 28 Oktober 1956), was die sesde president van die Islamitiese Republiek van Iran. Sy termyn het op 3 Augustus 2005 begin en op 3 Augustus 2013 geëindig. Ahmadinejad is as burgemeester van Teheran aangestel op 3 Mei 2003 en tot president verkies op 24 Junie 2005. Voor sy aanstelling as burgemeester was hy 'n siviele ingenieur en 'n mede-professor by die Iranse Universiteit van Wetenskap en Tegnologie. Polities is Ahmadinejad 'n lid van die Sentrale Raad van die Islamitiese Vereniging van Ingenieurs, maar hy het 'n groter magsbasis binne die Alliansie van Bouers van Islamitiese Iran (Abadgaran). Ahmadinejad word as een van die hooffigure in die alliansie beskou. Hy word algemeen beskou as godsdienstig konserwatief met Islamitiese en populistiese beskouinge. Hy is 'n omstrede figuur in die wêreldpolitiek onder meer as gevolg van die manier waarop hy Iran se kernprogram nastreef, kontroversiële stellings oor Israel en die ontkenning van die Sjoa. Ahmadinejad is in die dorpie Arādān naby Garmsar gebore as die vierde van sewe kinders.